Μιθριδάτης (μουσικός)

Ο Μιθριδάτης Χατζόγλου, ή απλά Μιθριδάτης (γέννηση: 7 Μαρτίου 1975, Κυψέλη, Αθήνα), είναι Έλληνας μουσικός συνθέτης, στιχουργός, ράπερ και MC. Είναι ευρύτερα γνωστός ως μέλος του hip hop μουσικού συγκροτήματος Ημισκούμπρια.

Βιογραφία 
Ο Μιθριδάτης γεννήθηκε και μεγάλωσε στην Κυψέλη. Είναι γιος των ηθοποιών Κώστα Χατζόγλου και Ανθής Γούναρη. Σε ηλικία 15 ετών, εργάστηκε ως σκιτσογράφος σε εφημερίδες και περιοδικά. Μέχρι το 1994, ο Μιθριδάτης εργαζόταν ως υπάλληλος σε κατάστημα Metropolis. Την ίδια εποχή, φοιτούσε στην Σχολή Καλών Τεχνών, από την οποία αποφοίτησε τελικά το 2019. Ενώ είχε τελειώσει τα τέσσερα διδακτικά έτη, χρωστούσε κάποια μαθήματα στην εξεταστική, λόγω της μεγάλης επιτυχίας του συγκροτήματος.

Καριέρα

Ηθοποιία 
Το 2002, έγραψε μαζί με τον Δημήτρη Μεντζέλο το σενάριο της σατιρικής τηλεοπτικής σειράς Show fuckin’ what? που προβλήθηκε στο Star Channel, όπου και πρωταγωνίστησε. 

Το 2004, έκανε εμφάνιση ως ο ίδιος στην τηλεοπτική σειρά του Ant1 με τίτλο Solo Καριέρα, υποδυόμενος έναν παπά. Την ίδια χρονιά, πρωταγωνίστησε στην τηλεοπτική ταινία του Alter O Ησαΐας Χορεύεται και Latin, υποδυόμενος έναν νεαρό.

Το 2009, έπαιξε έκτακτο ρόλο στην σειρά του Mega Μίλα Μου Βρώμικα και υποδύθηκε έναν πωλητή παγωτού. Στην ίδια σειρά, εκτέλεσε ένα τραγούδι χιπ χοπ, του οποίου τους στίχους έγραψε ο ίδιος.

Μουσική 
Το 2009, μετά από πολλά χρόνια επιτυχημένης πορείας με τα Ημισκούμπρια, κυκλοφόρησε το πρώτο σόλο άλμπουμ του με τίτλο Αιρετικά Ερωτικός.

Το 2013, ο Μιθριδάτης επιχείρησε να κάνει μια διασκευή του τραγουδιού της Χριστιάνας Μόνο Εσύ σε συνεργασία με τον DJ S.

Το 2014 συνεργάστηκε με τους Trendy HooliGuns στη Νύφη.

Το 2017, δημιούργησε ένα νέο label, την Amok Time Arts, από το οποίο έχουν κυκλοφορήσει η Γλυκιά Ολντ' Σκουλιά και το single Οι Δρόμοι, που αποτελεί την επιστροφή του Dr. Dreez στη μουσική δισκογραφία, μετά από 20 χρόνια αποχής.

Τον Μάιο του 2021 ταράζει την κοινωνικοπολιτική πραγματικότητα, ανεβάζοντας μέσω του YouTube ένα μουσικό «μανιφέστο» διάρκειας 12 λεπτών σε ρυθμό ραπ με την ονομασία «Για Να Μην Τα Χρωστάω». Το βίντεο συγκεντρώνει περισσότερο από 1,5 εκατομμύριο θεάσεις τις πέντε πρώτες ημέρες κυκλοφορίας του και προκαλεί έκρηξη ενθουσιασμού μεταξύ των χρηστών, αλλά και αρκετών επικρίσεων στα κοινωνικά δίκτυα. Μέσα από τους στίχους του έργου ο Μιθριδάτης ασκεί σκληρή κριτική στην κυβερνητική πολιτική, τον αυταρχισμό, την αστυνομική βία, τη διαχείριση της υγειονομικής κρίσης λόγω της πανδημίας, χωρίς όμως να αφήνει έξω την νεοελληνική κοινωνική παθογένεια.

Δισκογραφία

Σόλο Άλμπουμ 
Αιρετικά Ερωτικός (2009)

Singles 
Ποτέ (2009)
Άγιε Βασίλη, Μην Ξηγιέσαι (2010)
Τρέχα, Μαδαφάκα, Τρέχα (2012)
Ντου Γιου Λοβ Μι (2013)
Μόνο Εσύ (Μιθριδάτης VS Χριστιάνα) (2013)
Η Νύφη (ft. Trendy HooliGuns) (2014)
Σπιτουλίνι Αραχτουλίνι (2014)
Γλυκιά Ολντ' Σκουλιά (2017)
Το Λάθος Άτομο (2018)
Μήλο Κομπόστα Κονσέρβα (2019) 
Darth Mith (2019)
Η Νύφη (ReStiched & ReMonstered) (2021)
Για να μην τα χρωστάω (2021)
Για σένανε μπορώ ft. Μαρινέλλα (2021)

Με τα Ημισκούμπρια 
 30 Χρόνια Επιτυχίες (1996)
 Ο Δίσκος που Διαφημίζετε (1997)
 Αμφιθυμία (1997)
 Στενές επαφές με 3ς τύπους (1998)
 2030 (1999)
 Φύκια για Μεταξωτές Κορδέλες (2000)
 La Klikaria (2001)
 Τη Λόλα από τη Φωτιά ποιος θα τη Βγάλει; (2002)
 Γυναικολογίες (2004)
 Η Απλή Μέθοδος των Τριών (2006)

Παραπομπές

Εξωτερικοί σύνδεσμοι 
 Δισκογραφία στο Discogs
 Βιογραφία στο iShow.gr
Μιθριδάτης στο Instagram
Μιθριδάτης στο Twitter

Έλληνες ράπερ
Έλληνες στιχουργοί
Έλληνες συνθέτες